Laat mense reis ná inentings, vra Britte | Netwerk24
21 Junie 2021 21:19
Brittanje moet alle toetse en regulasie vir Covid-19 ophef vir reisigers uit die meeste lande indien hulle ingeënt is.
Dié aandrang kom van die handelsliggaam Airlines UK wat Maandag in 'n brief aan Grant Shapps, Britse minister van vervoer, gesê het reisigers van "amber" bestemmings wat volledig ingeënt is, moet van die vereiste isolasietydperk van tien dae vrygestel word. Diegene wat uit "amber" sowel as "groen" lande reis, behoort ook nie duur toetse te ondergaan nie.
Die kleure verwys na die sogenaamde "verkeersligstelsel" in Brittanje vir reisigers, waarvolgens 'n land op grond van sy infeksiesyfers, dodetal, inentingskoers en variante by een van die drie kleurlyste ingedeel word. Verskillende kwarantynreëls en reëls vir toetsing geld vir reisigers wat Brittanje binnekom afhangend van die "kleur" land waarvandaan jy reis.
"Gegewe die doeltreffendheid van entstowwe en hul deurslaggewende rol in die verligting van nasionale inperkings, glo ons die raamwerk kan veilig aangepas word om mense wat ingeënt is toe te laat om sonder beperkings te reis. Daarmee saam kan die stappe kom om beperkinge vir groen en amber kategorieë te verminder," sê die groep.
Boris Johnson, Britse premier, het Maandag gesê reisigers kan vanjaar probleme en vertragings verwag wanneer hulle na die buiteland wil reis, want die prioriteit is om die land teen die koronavirus te beskerm.
Brittanje se vereistes vir reise word op 28 Junie hersien.
Die gewildste Europese vakansiebestemmings vir Britse reisigers, wat Spanje, Portugal, Frankryk, Italië en Griekeland insluit, word tans as "amber" bestempel. Dit beteken dat terugkerende passasiers drie Covid-19-toetse moet aflê en tien dae lank moet isoleer.
Die 11 lande en gebiede wat as "groen" geklassifiseer word, benodig twee toetse vir passasiers, ook van diegene wat volledig ingeënt is. – Reuters